### Beslutningstema

Det skal besluttes, om der skal gives dispensation til lovliggørelse af udhus.

### Sagsfremstilling

Ejerne af ejendommen Præstekraven 14, Aage Olsen, 6792 Rømø (matr. nr. 1299, [adresse], Rømø) har opført et udhus tættere på skel end 5 meter, hvilket er i uoverstemmelse med lokalplanens bestemmmelser. Derudover er udhuset udført med ensidig taghældning oplagt med grå tagplader og lysplader, hvilket strider imod lokalplanens bestemmelser om bebyggelsens ydre fremtræden.

Ejerne har søgt om dispensation fra lokalplanen til lovliggørelse af udhusets placering, ensidig taghældning samt grå tagpplader og lysplader.

Udhuset er placeret 3-3,5 m fra skel mod vejen mod øst. Udhusets areal udgør 12 m2, og er udført med en højde på henholdsvis 1,75 m mod vejen og 2,7 m mod ejendommen, taget er udført med en hældning på 20o. Det er udført med træbeklædning og tag udført i grå tagplader samt enkelte lysplader.

Ejendommen er omfattet af Lokalplan nr. 701 for [adresse] og placeret i delområde 2, hvori det bestemmes jf. § 5.4, at småbygninger, garager og udhuse kan placeres indtil 5 meter fra skel mod nabo, vej og stil, såfremt de ikke er tækket med strå.

Derudover bestemmes der i § 6.3, at for ny bebyggelse i træ i delområde 2 gælder:

* Alle bygningernes tage skal udføres som saddeltage med en vinkel mellem 45o og 55o og tækkes med strå.

Formålet med lokalplanen er at forbedre plangrundlaget for sommerhusområdet og vedtage bestemmelser, der kan sikre områdets kvaliteter samt at bebyggelse placeres så hensigtsfuldt i landskabet som muligt.

Formålet med lokalplanens bestemmelse om afstand til skel er at samle bebyggelsen på grunden og bevare mest mulig natur, samt brandkrav. Bestemmelserne er blevet administreret restriktivt og man har tidligere bedt ejere om at udhuse flyttes.

I 2020 blev det i Teknik- og Miljøudvalget vedtaget, at der kan meddeles dispensation til listedækket tagpap for småbygninger under 10 m2, i sommerhusområder på Rømø, heriblandt [adresse], hvor der ellers er krav om stråtag på alle bygninger.

Det vurderes, at en dispensation til tagudformning kan være med til at danne præcedens for lokalplanområdet og være med til at ændre områdets karakter.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | der meddeles afslag på ansøgning om dispensation med efterfølgende påbud om fysisk lovliggørelse, og |
| at | der kan meddeles dispensation til tag oplagt med listedækket tagpap. |

### Beslutning

Indstillingen godkendt.

Der foretoges afstemning. Imod stemte Ulrik Schou (V). For stemte de resterende fire udvalgsmedlemmer.

Høringssvar fra ejer er vedlagt referatet og indgik ligeså i sagens behandling.